Komisijos pasiūlymų dėl reguliavimo naštos ir biurokratinių kliūčių mažinimo pavyzdžiai 2016 m. balandžio 6 d. Komisija priėmė pasiūlymą dėl teisėkūros procedūra priimamo akto dėl pažangiai valdomų sienų, į kurį įtrauktas Šengeno sienų kodekso pakeitimas, kuriuo įtraukiami naujajai elektroninei atvykimo ir išvykimo sistemai būtini techniniai pakeitimai. Apskaičiuota, kad peržiūrėtas pasiūlymas padės sumažinti išlaidas nuo 1,1 mlrd. iki 480 mln. EUR. 2016 m. balandžio 7 d. Komisija pristatė pridėtinės vertės mokesčio (PVM) veiksmų planą, kuriame paskelbė pagrindines paprastinimo iniciatyvas, įskaitant rudenį pristatyti numatytą pasiūlymą modernizuoti tarpvalstybinei e. prekybai taikomą apmokestinimo PVM sistemą. Šie veiksmai gali padėti PVM įplaukas padidinti 7 mlrd. EUR per metus, o įmonių patiriamas reikalavimų laikymosi išlaidas sumažinti bent 55 proc. Sprendimo dėl pastangų pasidalijimo pasiūlymas, susijęs su privalomu metiniu šiltnamio efektą sukeliančių dujų mažinimu valstybėse narėse 2010–2030 m., padės sumažinti su atitikties stebėsena ir ataskaitų teikimu susijusias administracines išlaidas maždaug 345 000–460 000 EUR per metus. Be to, vėliau šiais metais numatyta dar labiau supaprastinti įvairių su energetika ir klimatu susijusių teisės aktų stebėsenos ir ataskaitų teikimo taisykles. Komisija pasiūlė nuodugniai peržiūrėti tprospektų taisykles siekiant padidinti galimybę įmonėms gauti finansavimą ir supaprastinti informaciją investuotojams. Tai visų pirma padės mažosioms ir vidutinėms įmonėms, nes joms bus lengviau pritraukti finansavimą išleidžiant akcijas arba skolos vertybinius popierius. Proporcingesnės informacijos atskleidimo taisyklės galėtų padėti sutaupyti apie 130 mln. EUR per metus (remiantis viešų konsultacijų rezultatais). ES prospekto būtų reikalaujama tik siekiant pritraukti didesnį kaip 500 000 EUR kapitalą (palyginti su 100 000 EUR dabar). Paprastesnių prospektų būtų reikalaujama ir smulkesniems emitentams, kurie norės pasinaudoti Europos rinkomis. Pasiūlyme supaprastinti ES finansines taisykles (kuriuo nauja redakcija išdėstomas Finansinis reglamentas ir iš dalies keičiama 15 teisės aktų, kuriais nustatomos įvairių sektorių finansinės taisyklės), priimtame kaip daugiametės finansinės programos laikotarpio vidurio peržiūros dalis, siūlomas bendras ES finansinių nuostatų dokumentas, kuriuo 25 proc. sumažinama dabartinių taisyklių, kai įmanoma derinant įvairių ES finansavimo priemonių taisykles. Vykdoma ir bendros žemės ūkio politikos paprastinimo didelio užmojo darbotvarkė, pagal kurią jau užbaigta daugiau kaip 20 paprastinimo veiksmų, kurie duos tiesioginės naudos ūkininkams ir nacionalinėms administracijoms. Taikant REFIT programą rengiami nauji pasiūlymai dėl žalinimo. Be to, šiuo metu rengiamas veiksmų planas dėl žemės ūkio rinkų taisyklių, kuriuo siekiama pradinį 250 Komisijos reglamentų skaičių sumažinti iki maždaug 20 deleguotųjų ir 20 įgyvendinimo aktų. Nauju duomenų apsaugos reglamentu nustatyta visai Europai bendros teisinės nuostatos, kuriomis pakeičiamos skirtingos 28 valstybių narių teisinės nuostatos. Šios nuostatos padės sumažinti administracinę naštą ir sudaryti geresnes galimybes daugybei bendrovių patekti į naujas rinkas. Naujosios taisyklės užtikrins apytikriai 2,3 mlrd. EUR metinį pelną.